ข้อบังคับเจ้าพนักงานจราจรจังหวัดพระนครศรีอยุธยา ว่าด้วยการห้ามรถยนต์ที่บรรทุกภาชนะบรรจุน้ำ หรือบรรทุกอุปกรณ์การเล่นสาดน้ำ หรือบรรทุกคนโดยสาร เพื่อการเล่นสาดน้ำสงกรานต์ เดินรถ หรือจอดรถ (ชั่วคราว) ในถนนบางสาย พ.ศ. 2554 
ข้อบังคับเจ้าพนักงานจราจรจังหวัดพระนครศรีอยุธยา
ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการห้ามรถยนต์ที่บรรทุกภาชนะบรรจุน้ำ
หรือบรรทุกอุปกรณ์การเล่นสาดน้ำ หรือบรรทุก
คนโดยสาร
เพื่อการเล่นสาดน้ำสงกรานต์ เดินรถ หรือจอดรถ (ชั่วคราว) ในถนนบางสาย
พ.ศ. ๒๕๕๔[๑]
 

ด้วยระหว่างวันที่ ๑๓ - ๑๕ เมษายน ๒๕๕๔ เป็นช่วงเทศกาลสงกรานต์
ประจำปี ๒๕๕๔ จะมีประชาชนจำนวนมากเดินทางมากราบนมัสการสิ่งศักดิ์สิทธิ์
และเยี่ยมชมตามสถานที่ท่องเที่ยวในเขตอำเภอพระนครศรีอยุธยา และอำเภออุทัย
นอกจากนี้ในถนนสายหลักบางสายจะมีประชาชนทั้งในและนอกพื้นที่
นำรถยนต์ที่บรรทุกภาชนะบรรจุน้ำ หรือบรรทุกอุปกรณ์การเล่นสาดน้ำ
หรือบรรทุกคนโดยสาร เพื่อการเล่นสาดน้ำสงกรานต์ เดินรถ หรือจอดรถ เป็นจำนวนมาก
ก่อให้เกิดปัญหาการจราจรติดขัด ทำให้ประชาชนผู้ใช้เส้นทางได้รับความเดือดร้อน

ฉะนั้น เพื่อให้เกิดความสะดวกและปลอดภัยในการจราจร
อาศัยอำนาจตามความในมาตรา ๑๓๙ (๑) และ (๒) แห่งพระราชบัญญัติจราจรทางบก พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย ผู้บังคับการตำรวจภูธรจังหวัดพระนครศรีอยุธยาในฐานะเจ้าพนักงานจราจรจังหวัดพระนครศรีอยุธยา
จึงออกข้อบังคับไว้ดังนี้

ข้อ ๑ ข้อบังคับนี้เรียกว่า
ข้อบังคับเจ้าพนักงานจราจรจังหวัดพระนครศรีอยุธยา ว่าด้วย การห้ามรถยนต์ที่บรรทุกภาชนะบรรจุน้ำ หรือบรรทุกอุปกรณ์การเล่นสาดน้ำ
หรือบรรทุกคนโดยสาร เพื่อการเล่นสาดน้ำสงกรานต์ เดินรถ หรือจอดรถ (ชั่วคราว)
ในถนนบางสาย พ.ศ. ๒๕๕๔

ข้อ ๒ ข้อบังคับนี้ให้ใช้
ในวันที่ ๑๓ - ๑๕ เมษายน ๒๕๕๔ ระหว่างเวลา ๐๙.๐๐ น. ถึงเวลา ๑๗.๐๐ น.

ข้อ ๓ ห้ามรถยนต์ที่บรรทุกภาชนะบรรจุน้ำ
หรือบรรทุกอุปกรณ์การเล่นสาดน้ำ หรือบรรทุกคนโดยสาร เพื่อการเล่นสาดน้ำสงกรานต์
เดินรถ หรือจอดรถในถนนบางสายดังนี้
๓.๑ ถนนโรจนะ ตั้งแต่ทางแยกตลาดแกรนด์ถึงทางแยกตัดกับถนนศรีสรรเพ็ชญ์
(แยกศาลากลางเก่า)
๓.๒ ถนนทางหลวงหมายเลข ๓๐๙ (อยุธยา - อ่างทอง)
ตั้งแต่จุดกลับรถหลวงพ่อเจ้าน้อย ถึงทางแยกตัดกับถนนอู่ทอง (แยกประตูชัย)
๓.๓ ถนนทางหลวงหมายเลข ๓๒๖๓ (อยุธยา - เสนา)
ตั้งแต่ทางแยกวัดท่าการ้อง ถึงทางแยกตัดกับถนนอู่ทอง (เชิงสะพานวัดกษัตรา)
๓.๔ ถนนคลองสระบัว
ตั้งแต่ทางแยกวัดหน้าพระเมรุถึงทางแยกตัดกับถนนอู่ทอง (สะพานวัดหน้าพระเมรุ)
๓.๕ ถนนหัวรอ - เพนียด
ตั้งแต่ทางแยกโรงฆ่าสัตว์ถึงทางแยกตัดกับถนนอู่ทอง (แยกวัดราชประดิษฐาน)

ข้อ ๔ ข้อบังคับนี้มิให้ใช้บังคับกับรถที่ได้รับอนุญาตจากเจ้าพนักงานจราจร


ประกาศ
ณ วันที่ ๑๕ มีนาคม พ.ศ. ๒๕๕๔
พลตำรวจตรี
อนุรักษ์ แตงเกษม
ผู้บังคับการตำรวจภูธรจังหวัดพระนครศรีอยุธยา
เจ้าพนักงานจราจรจังหวัดพระนครศรีอยุธยา











ปริยานุช/ผู้จัดทำ
๒๕ เมษายน ๒๕๕๔

ณัฐวดี/ตรวจ
๒๕ เมษายน ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๔๑ ง/หน้า ๖๓/๗ เมษายน ๒๕๕๔